Document ID: 32014R1305

KOMISJONI MÄÄRUS (EL) nr 1305/2014,
11. detsember 2014,
milles käsitletakse Euroopa Liidu raudteesüsteemi kaubaveoteenuste telemaatiliste seadmete koostalitluse tehnilist kirjeldust ja millega tunnistatakse kehtetuks määrus (EÜ) nr 62/2006
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. juuni 2008. aasta direktiivi 2008/57/EÜ ühenduse raudteesüsteemi koostalitlusvõime kohta, (1) eriti selle artikli 6 lõiget 1,
ning arvestades järgmist:
(1)
Vastavalt direktiivi 2008/57/EÜ artikli 2 punktile e on raudteesüsteem jagatud struktuurilisteks ja funktsionaalseteks allsüsteemideks. Iga allsüsteemi kohta tuleb koostada koostalitluse tehniline kirjeldus (KTK).
(2)
Komisjoni määrusega (EÜ) nr 62/2006 (2) on kehtestatud üleeuroopalise tavaraudteesüsteemi kaubaveo telemaatiliste seadmete allsüsteemi koostalitlusnõuded.
(3)
2010. aastal sai Euroopa Raudteeagentuur kooskõlas direktiivi 2008/57/EÜ artikli 6 lõikega 1 mandaadi vaadata läbi kaubaveo telemaatiliste seadmete (TAF) allsüsteemi tehnilised koostalitlusnõuded (KTK).
(4)
10. detsembril 2013 andis agentuur välja soovituse ERA/REC/106 - 2013/REC, et ajakohastada määruse (EÜ) nr 62/2006 A lisa.
(5)
TAF KTK ei tohiks nõuda kindla tehnoloogia või kindlate tehniliste lahenduste kasutamist, välja arvatud juhul, kui see on üleeuroopalise raudteesüsteemi koostalitlusvõime seisukohast vältimatu.
(6)
Raudteesektori esindusasutused on koostanud TAF KTK rakendamise üldkava. Kõnealuses üldkavas on esitatud etapid, mis tuleb läbida üleminekuks riikide praeguselt killustunud lähenemisviisilt sujuvale teabevahetusele kogu Euroopa Liidu raudteesüsteemis.
(7)
TAF KTK põhineb parimal kättesaadaval eksperditeabel. Tulenevalt tehnoloogia ja käitamise arenemisest võib siiski olla vaja teha kõnealusesse TAF KTKsse veel muudatusi. Selleks tuleks välja töötada muudatuste juhtimise protsess, et konsolideerida ja ajakohastada TAF KTK koostalitlusnõudeid.
(8)
Kõiki osalisi, eelkõige väikeseid kaubaveoettevõtjaid, kes ei kuulu Euroopa raudteesektori esindusasutustesse, tuleks teavitada nende kohustustest seoses TAF KTKga.
(9)
Seepärast tuleks määrus (EÜ) nr 62/2006 tunnistada kehtetuks.
(10)
Käesoleva määrusega ette nähtud meetmed on kooskõlas direktiivi 2008/57/EÜ artikli 29 lõike 1 kohaselt moodustatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisese
Käesolevaga võetakse vastu Euroopa raudteesüsteemi kaubaveoteenuste telemaatiliste seadmete allsüsteemi koostalitluse tehniline kirjeldus, nagu on esitatud lisas.
Artikkel 2
Kohaldamisala
1. KTKd kohaldatakse Euroopa Liidu raudteesüsteemi kaubaveoteenuste telemaatiliste seadmete allsüsteemi suhtes, nagu see on määratletud direktiivi08/57/EÜ II lisa punkti 2.6 alapunktis b.
2. KTKd kohaldatakse järgmistes raudteevõrgustikes:
a)
direktiivi 2008/57/EÜ I lisa punktis 1.1 määratletud üleeuroopaline tavaraudteesüsteemi võrgustik;
b)
direktiivi 2008/57/EÜ I lisa punktis 2.1 määratletud üleeuroopaline kiirraudteesüsteemi võrgustik;
c)
liidu raudteesüsteemi võrgustiku muud osad.
KTKd ei kohaldata direktiivi 2008/57/EÜ artikli 1 lõikes 3 osutatud juhtudel.
3. KTKd kohaldatakse järgmiste nominaalsete rööpmelaiustega võrgustike suhtes: 1 435 mm, 1 520 mm, 1 524 mm, 1 600 mm ja 1 668 mm.
Artikkel 3
Tehniliste dokumentide ajakohastamine ja aruandlus
Agentuur avaldab oma veebisaidil lisa punktis 4.2.11.1 (punktid b ja d) osutatud asukohakoodid ja ettevõtete koodid ning punktis 7.2 osutatud tehnilised dokumendid ning esitab komisjonile aruande edusammude kohta.
Komisjon teavitab liikmesriike kõnealustest edusammudest direktiivi 2008/57/EÜ artikli 29 lõike 1 alusel asutatud komitee kaudu.
Artikkel 4
Võrgustike nõuete täitmine ELi mittekuuluvates riikides
Kolmandatest riikidest või kolmandatesse riikidesse osutatavate raudtee-kaubaveoteenuste puhul sõltub kooskõla lisas esitatud KTK nõuetega sellest, kas väljaspool Euroopa Liitu asuvatelt üksustelt on saadud teavet, v.a juhul, kui kahepoolsete lepingutega on ette nähtud kõnealuse KTKga kooskõlas olev teabevahetus.
Artikkel 5
Rakendamine
1. Agentuur hindab ja kontrollib käesoleva määruse rakendamist, et teha kindlaks, kas kokkulepitud eesmärkidest ja tähtaegadest on kinni peetud, ja esitab lisa punktis 7.1.4 osutatud TAFi juhtkomiteele hindamisaruande.
2. TAFi juhtkomitee hindab käesoleva määruse rakendamist, võttes aluseks agentuuri esitatud hindamisaruande, ning teeb asjakohased otsused võtta täiendavaid meetmeid antud sektoris.
3. Liikmesriigid tagavad, et kõiki nende territooriumil tegutsevaid raudteeveo- ja taristuettevõtjaid ning nende territooriumil registreeritud vagunite valdajaid teavitatakse käesolevast määrusest, ning määravad riikliku kontaktasutuse määruse rakendamise järelevalveks, nagu on kirjeldatud III liites.
4. Liikmesriigid saadavad komisjonile aruande käesoleva määruse rakendamise kohta 31. detsembriks 2018. Seda aruannet arutatakse direktiivi 2008/57/EÜ artikli 29 lõike 1 kohaselt asutatud komitees. Käesoleva määruse lisas esitatud KTKd kohandatakse vajaduse korral.
Artikkel 6
Kehtetuks tunnistamine
Määrus (EÜ) nr 62/2006 tunnistatakse kehtetuks alates käesoleva määruse jõustumisest.
Artikkel 7
Jõustumine ja kohaldamine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2015.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. detsember 2014

Labels: 7
12
8
15